Te Wharekura 87

Contents
He kupu whakataki
Hei Mahi 1: Mō ngā mahi a Tāne
Hei Mahi 2: Mō ngā whetū tohu
Hei Mahi 3: Mō ngā rākau, ngā tipu
Hei Mahi 4: Mō Hineahuone
Hei Mahi 5: Mō ngā matatini o Tāne
Hei Mahi 6: Mō ngā manu me te tā moko
Hei Mahi 7: Mō ngā kupu hou
Hei Mahi 8: Mō ngā kete o te wānanga
Hei Mahi 9: Mō te oriori mā Tūteremoana
Hei Tautoko i te Pouako
Hei Rauemi

He kupu whakataki
I whakatakotoria tēnei huinga pukapuka a Te Wharekura 87 hei rauemi reo Māori e pā ana ki te ao Māori i roto i te horopaki o te ao whānui. He kōrero mō te ao tawhito, mō ngā tikanga tawhito me te herenga mai ki ngā tikanga kei te mahia i nāianei. Ka tautokongia hoki ngā whāinga matua o ētahi o ngā marautanga, arā, ko te reo Māori, pāngarau, pūtaiao, tikanga ā-iwi, ngā toi, me te hauora mō ngā taumata 5 ki te 7.
Ka noho mai he kōrero tawhito, he kupu whakarite, he kupu here ā-wairua hei tūāpapa, ā, ko ngā tikanga, mai i reira ka toro ngā akonga ki te mahi takitahi, ā-rōpū, ā-akomanga rānei i te roanga atu o ngā kōrero. 
I horahia Te Wharekura 87 hei whāwhātanga mā te hunga kei te ako i te reo Māori me ōna tikanga.
Te Whakamahi i Tēnei Pukapuka
He pukapuka āwhina tēnei i te pouako hei tautoko i a ia e whakarite mahere ako ana mā ngā akonga. Ka arotahi ngā whāinga paetae, me te Aromatawai ki Te Reo Māori i roto i te Marautanga o Aotearoa. Whakawehea ngā whenu hei whakawhanake i nā pūkenga o ngā ākonga. Tērā pea, ka hiahia koe ki te whakatārua ngā wāhanga o tēnei pukapuka hei tāpiri atu ki tāu mahere. 
Te Kaupapa o Te Wharekura 87
He kōrero ēnei i Te Wharekura 87 mō te orokohanganga rā anō o te ao me ōna āhuatanga e ai ki te tirohanga a te Māori. Ko ngā mahi nui a Tāne kua kapia i ngā kōrero e rua nei. Ko te whakawehe i ōna mātua, ko te whakapaipaitanga o ōna mātua, ko ngā aitanga-a-Tāne e puta ai te ao kikokiko nei, ko te waihangatanga o Hineahuone, ko te pakanga tonu ki ōna tuākana, ko te aha, ko te aha a Tāne …
He pātanga o ngā kōrero e rua nei ki ngā marau katoa o roto i te kura, engari mō tēnei puka Mā te Pouako, ka aro ki Te Reo Māori, te Pūtaiao me Ngā Toi i ngā taumata ako tuarima ki te tuawhitū.
Ko ngā ngohe o roto nei he tautoko i te mahi pānui, te kōrerorero, te tuhituhi me te mātakitaki e ai ki te marau Te Reo Māori. Waihoki, ko tētahi ngohe he whakamātau e hono atu ana ki Te Pūtaiao. Ka mutu he mahi tā e hāngai ana ki Ngā Toi.
Te Hononga ki ngā Marautanga
Mā te pouako e whakamahere te hononga o ngā mahi kua mahia e te ākonga hei whakaaturanga ki tētahi whakaminenga 
Mā te ākonga e whakaemi āna mahi ki te pūataata rorohiko i a rātou e whakaoti ana i ngā ngohHei te mutunga, ka whakaatu atu tērā ki te akomanga, ki te kura, ki ngā mātua rānei. Nā reira, me kohi ngā mahi a ngā ākonga ki tētahi hautaka, me tiaki hoki ki tētahi kōpae.
Ko ngā ngohe nei e akiaki ana i te ākonga me te pouako ki te rāwekeweke i ngā pūrere hiko me ngā iahiko, arā, te rorohiko, te pūataata rorohiko, te pūataata ā-reo, pūrere ataata, me ngā momo ataata katoa. Kātahi ka whakamōhio atu ki tētahi hunga i ō rātou mōhiohio, mātauranga katoa. Ka whai wāhi te pouako ki te tango whakaahua, pūrere ataata, rīpene ataata, ataata ā-reo hoki. Ka noho ēnei ataata hei taunaki i ngā mahi kua mahia nei e te ākonga, hei pūkete Aromatawai mā te pouako, mā te whānau hoki.

 Hei Mahi 1: Mō ngā mahi a Tāne
He maha ngā mahi a Tāne, anō, he nui ōna ingoa. Pānuitia ngā kōrero kei ngā whārangi 5–6 o Te Wharekura 87. Mō ia ingoa o Tāne i te taha mauī o te papatau, tuhia tētahi whakamāramatanga ki roto i ō ake kupu mō tana mahi ki te taha matau o te papatau. (Kua mahia te nama 8 hei tauira)
 
Ngā ingoa o Tāne 	Ngā whakamāramatanga o tana mahi 	
1 	Tāne-matua 	  	
2 	Tāne-nui-ā-Rangi 	  	
3 	Tāne-uetika 	  	
4 	Tāne-tokorangi 	  	
5 	Tāne-matatū 	  	
6 	Tāne-wānanga 	  	
7 	Tāne-auahaaha 	  	
8 	Tāne-whakapiripiri 	I puta ko te wharenui hei wāhi e noho tahi ai te iwi ki te wānanga i ngā take nui a te iwi. 	
 
Te Marautanga o Aotearoa
 
Marautanga 	Te Reo Māori 	
Taumata 	6 	
Ngā Āhuatanga o te Ākonga
Kei te hurihuri, kei te whakapārekareka i te reo, ahakoa te kaupapa, kia hāngai ki ngā rōpū whānui tonu me tem au tonu ki te tikanga, ahakoa reo kē atu. He whakarongo, he arohaehae, he tautohetohe, he whakahoki kōrero ki ētahi whakaaro kē atu. E whakamahia ana ngā wāhanga o te tinana hei whakawhitiwhiti whakaaro, kare ā-roto, me te mōhiohio.	
Aheinga Reo 	Ka tutuki te whānuitanga o ngā āheinga reo i roto i te wairua ngahau me te hiahia ki te whakawhitiwhiti whakaaro. 	
ā-Waha 	1. Ka whakapuaki i te reo Māori ake nei hei whakaahua pikitia ā-kupu. 	
Rautaki Reo 	Ka whakamahi rautaki reo, ā, ka tae ate whakamārama ngā huarahi kua whāia hei whakatutuki i tāna i whakaputa ai, i rongo ai. 	
ā-Waha 	5. Ka arohaehae i ngā kōrero me ngā tuhinga Māori ake i runga i te hāngai ki te kaupapa, ki te momo reo me te kaipānui, kaiwhakarongo rānei. 	
 
He hononga o tēnei mahi ki NCEA
NQF Tuhituhi Taumata 1 Ā-roto
US 7257 putanga 6 Whakamahi i ngā tikanga tuhituhi
3 whiwhinga
Te Reo Rangatira Taumata 1 Ā-waho
AS 90137 putanga 3 Pānui i ngā tuhinga huhua noa 4 whiwhinga 

Hei Mahi 2: Mō ngā whetū tohu
Kei te whārangi 8 o Te Wharekura 87 ētahi kōrero mō tā Tāne-tokorangi mahi whakapaipai i tōna pāpā a Ranginui. Ko ētahi o ngā tino whetū ki a Ngāi Tātou te Māori, ko Puanga, ko Matariki, ko Takurua, ko Rehua ērā. 
Ka rapua i te Ipurangi me te pukapuka Mā te Pouako mō te putanga Te Wharekura 79 hei rauemi āwhina. Kei ngā whārangi 8–15 o taua puka ētahi rauemi tāpiri he ingoa whetū Māori he māhere whetū i te rangi, me te maramataka Māori.
Kei http://www.teapot.orconhosting.net.nz/maori_star_names.html ngā ingoa Pākehā mō aua whetū. Ka rapua e ngā ākonga, ā, ka tuhi pēnei ki a rātou pukapuka tuhituhi.
a. Puanga __________________________________________
e. Matariki __________________________________________
i. Takurua __________________________________________
o. Rehua __________________________________________
Ka hoki anō ki te Ipurangi ki te rapu kōrero mō Matariki mō Puanga, mō Takurua, mō Rehua. Ka patohia e ngā ākonga ngā ingoa o ngā whetū ki te rapunga Google – ki te reo Māori, ki te reo Pākēhā rānei kia kitea ētahi mōhiohio e pā ana ki aua whetū. Ka whakamāoritia aua kōrero, ā, ka tuhi kōrero mō ia whetū.
Kua tuhi kōrero ki raro nei mō Matariki hei tauira. Engari, mā ngā ākonga tonu ētahi kōrero e rapu mō Matariki, mō Puanga, mō Takurua, mō Rehua hoki. 
Matariki – Ka puta mai a Matariki i te marama o Pipiri (Hune). Koia ko te tīmatanga o te tau hou Māori. He kāhui whetū a Matariki. Ki ētahi kōrero, e whitu ngā whetū kei taua kāhui. Ko Matariki, Tipu-ā-nuku, Tipu-ā-rangi, Waitī, Waitā, Waipunarangi me Ururangi ō rātou ingoa. He wā putu kai, wā rokiroki kai hoki. He wā anō kia poroporoaki i ngā mate o te tau kua pahure, kia pōwhiringia ngā kaupapa hou mō te tau e tū mai nei. 
Te Marautanga o Aotearoa
 
Marautanga 	Te Reo Māori 	
Taumata 	7 	
Ngā Āhuatanga o te Ākonga
Nā te whānui ake o te puna kupu ka kaha ake te tautoko, te whakawhitiwhiti māramatanga, te whakakotahi hei whakatau, hei whakaiti rānei. E whakamahi ana i ngā āhuatanga katoa o te reo me te tinana hei whakatau tika i ngā take, hei whakawhitiwhiti whakaaro, kare ā-roto me te mōhiohio. E takahuri ana i te reo mā te whakapārekareka, mā te kupu peha, mā te kupu huna.	
Puna Reo 	Ka tipu haere tonu te puna kupu me ōna āhuatanga katoa. 	
ā-Tā 	2. Ka whānui ake te puna kupu e taea ai te tautoko, te whakawhitiwhiti māramatanga, te whakakotahi hei whakatau, hei whakaiti rānei. 	
Rautaki Reo	Ka whakamahi rautaki reo, ā, ka taea te whakamārama ngā huarahi kua whāia hei whakatutuki i tāna i whakaputa ai, i rongo ai. 	
ā-Tā 	5. Ka torotoro, ka whakahiato, ka whakarite i ngā rautaki rangahau mai i te puna mōhio whānui. 	
 
He hononga o tēnei mahi ki NCEA
Te Reo Rangatira Taumata 1 Ā-roto
AS 90803 putanga 1 āta hanga i tētahi tuhinga 4 whiwhinga.

Hei Mahi 3: Mō ngā rākau, ngā tipu
Hei whakamāramatanga mō te ahotakakame, e hāngai ana ki ngā whārangi 9 me te 24 o Te Wharekura 87.
Ka whiwhi tātou te tangata i te hāora O2 mā te mahi whakahā atu a ngā tipu. Koirā te hau e ora ai tātou. Ko te hau e ora ai ngā rākau, otirā, ngā tipu katoa ko te hauhā, arā ko te CO2 tērā. Ka whiwhi ngā tipu – ngā rākau me ngā putiputi hoki i te hauhā mā tā tātou te tangata ngāngā, whakahā ātu. He māramatanga mō tēnei tū āhua i roto i te ahotakakame, arā, ko te mahi kai a ngā tipu katoa. 
Ko te Pātai 
Ki te tango tētahi o ngā āhuatanga o te ahotakakame ka tipu tonu te tipu, kāore rānei?
Ānei te whārite matūtanga mō te tauhohenga ahotakakame

Mā te wai, te hauhā me te ngao kei ngā hīhī o te rā e taea e te tipu āna kai te mahi – ko te kūhuka waitī. Ka hurihia e te tipu te wai, te hauhā me te ngao o te rā hei kai māna.
Ka whakahā atu te tipu i te hāora.
Koirā te hau e ngāngā ai tātou kia ora.
Te Whakamātau
He mahi-ā-rōpū. Kia tokowaru pea ki ia rōpū. Mō ia rōpū – tīkina kia 4 ngā tipu ōrite te momo, te nui me te āhua hoki. He rarauwhe hei tauira pea. He pene rākau, he ruri mō te ine i te teitei o ngā tipu i ia rā, i ia rā, he pātara wai hoki ētahi atu taputapu.
Whakaingoatia pēneitia ai ngā tipu.
Nama 1 	tiaki 	(waiho tēnei kia whiwhi wai, hau me te rā...) 	
Nama 2 	hīhī kore 	(waiho tēnei ki tētahi kāpata pango - kāore e kitea te rā, engari hoatu tonu te wai ki a ia.) 	
Nama 3 	wai kore 	(waiho kia whitingia tonutia e te rā engari kaua e hoatu te wai ki a ia.) 	
Nama 4 	hau kore 	(waiho ki roto i tētahi pēke kirihou, kāore e whiwhi hau ana. ka whiti tonu te rā ki runga i a ia, ka whiwhi tonu i te wai.) 	
Kapengia te pepa tuhi hōtuku kia rima ngā wā mō ia rōpū, ā, i ia rā, i ia rā, mō te rīma rā:
•	me āta mātakitaki,
•	me āta ine i te teitei o ia tipu, ia rā,
•	me orite te nui o te wai ka hoatu ki ngā tipu 1, 2 me 4,
•	me āta tuhi ki ngā pepa kohi hōtuku ngā kitenga ia rā He tuhi kōrero mō te āhua o ngā rau, te tū o te tipu, te pakari, te ngoikore, te aha, te aha. 
Kia pau te rima rā, ka tuhi pūrongo te rōpū mō ngā kitenga ki te whakautu i te pātai nui. Ānei te pepa kohi hōtuku. Kapengia kia 5 ngā kape ki ia rōpū mō ia rā.
AHOTAKAKAME
Ngā Kitenga i ia rā
  	Rā ________	
Nama 1
tiaki	Āhua:
teitei:
pakari:
tae	
Nama 2
hīhī kore	Āhua:
teitei:
pakari:
tae	
Nama 3
wai kore	Āhua:
teitei:
pakari:
tae	
Nama 4
hau kore	Āhua:
teitei:
pakari:
tae	
Te purongo mō ngā kitenga me te whakautu i te pātai
“Ki te tango tētahi o ngā āhuatanga o te whārite ahotakakame, ka tipu tonu te tipu, kāore rānei?”	
 
He Kupu Taka
	
whakahā 	respiration 	
ahotakakame 	photosynthesis 	
whakamātau 	experiment 	
kūhuka waitī 	glucose 	
tauhohenga 	reaction 	
hōtuku 	data 	
Te Marautanga o Aotearoa
 
Marautanga 	Pūtaiao 	
Taumata 	6 Te Waonui 	
Te Ao Tūroa 	Te Rauropi
1. Ka whakahāngai i ngā mahi o te tipu, o te kīrehe, o te moroiti, ki ā rātou tukanga koiora, ā, ka tūhura i ngā āhuatanga taiao e pāpā ana ki aua tukanga.	
 
He hononga o tēnei mahi ki NCEA
Pūtaiao Taumata 1 Ā-roto
AS 90186 putanga 3 - Carry out a practical science investigation with direction:
4 whiwhinga
Pūtaiao Taumata 1 Ā-roto
US 21611 putanga 1 - Follow instructions to carry out a practical scientific activity, and report on the activity:
2 whiwhinga

Hei Mahi 4: Mō Hineahuone
Kei te whārangi 11 o Te Wharekura 87 ētahi tino kōrero mō tā Tāne-auahaaha waihanga i te wahine tuatahi, arā, i a Hineahuone. He tuhinga auaha te mahi nei.
Ka whakamahia te pikitia nei (pikitia kē rānei) hei whāriki ki te tuhi kōrero mō te ngāngā tuatahi a Hineahuone. He aha ana kōrero i te wā i tihē kia whai mauri ora ai ia? Kia tuhia ngā kōrero auaha nei e ngā ākonga ki roto i ā rātou pukapuka tuhituhi, ki runga pepa rānei. Ka pānuitia atu, ka whiriwhiri te karaehe i ngā pitopito kōrero tino pai rawa atu hei kohinga tuhituhi auaha, hei whakaari rānei.

Te Reo Māori i roto i Te Marautanga o Aotearoa
Marautanga 	Te Reo Māori 	
Taumata 	5 	
Ngā Āhuatanga o te Ākonga
Ka whakapuaki i ngā momo reo mō ngā horopaki ōkawa, ōpaki hoki. Ka haere tonu te whakapārekareka i te rere o te reo ki ngā āhuatanga Māori ake nei. He whaihua, he mārama āna tuhinga i ngā momo tuhinga huhua noa.	
Puna Reo 	Ka tipu haere tonu te puna kupu me ōna āhuatanga katoa. 	
ā-Waha 	3. Ka tika tana whai i te nuinga o ngā ture o te reo. 	
ā-Tā 	2. Ka hāngai ngā kupu me te āhua tonu o te whakatakoto kupu ki te kaupapa. 	
He hononga o te mahi nei ki NCEA
Te Reo Māori Taumata 1 Ā-waho
AS 90134 putanga 3 Tuhituhi i te reo o tōna ao 6 whiwhinga 
Te Reo Māori Taumata 2 Ā-roto.
AS 90757 putanga 1 - Hanga tuhinga i te reo o tōna ao mōhio 
4 whiwhinga 

Hei Mahi 5: Mō ngā matatini o Tāne
He mahi ā-rōpū te mahi nei. Mō ia ākonga, he akoako ki te tū ki mua i ētahi atu ki te pānui ā-waha atu, ki te kōrero hoki i ōnā whakaaro mō tāna i pānui atu ai.
Ka noho ā-rōpū (tokoono pea ki ia rōpū) me ētahi kape o Ngā Matatini o Tāne nā Kua Ranea Aperehama i tito mō Te Wharekura 87. Ka whiriwhiri ia ākonga kia 3 ngā whārangi hei pānuitanga māna. Me rerekē ngā whārangi kia kapia te pukapuka katoa. 
Ka akoako ki te tū ki mua o te rōpū. Mā te kaiako e whakatauira atu i te momo tū e tika ana mō te tuku i te reo kia pai te rongo. Ka whakaatu hoki i te piki me te heke o te reo e hāngai pai ana ki tāna e pānui atu ai... 
Ka whakaaro hoki ia ākonga mō te ngako me te kounga o tana kōrero, arā, Ko te tino ngako o te kōrero ..., Ko aku whakaaro ..., He pai ki a au te … nā te mea, … rānei.
Kātahi ka tū atu, tū mai ia ākonga ki mua i te rōpū ki te pānui-ā-waha atu i ana whārangi. Kia mutu tā ia ākonga pānuitanga atu, ka kōrero ki te rōpū – he aha ki a ia te tino ngako o ana whārangi.
Te Marautanga o Aotearoa
Tēpu	
Marautanga 	Te Reo Māori 	
Taumata 	5 	
Ngā Āhuatanga o te Ākonga
Ka whakapuaki i ngā momo reo mō ngā horopaki ōkawa, ōpaki hoki. Ka haere tonu te whakapārekareka i te rere o te reo ki ngā āhuatanga Māori ake nei. He whaihua, he mārama āna tuhinga i ngā momo tuhinga huhua noa.	
Rautaki Reo 	Ka whakamahi rautaki reo, ā, ka taea te whakamārama ngā huarahi kua whāia hei whakatutuki i tāna i whakaputa ai, i rongo ai. 	
ā-Waha
(pānui/kōrero)	4. Ka whakarite, ka whakamārama i tētahi kaupapa kia kitea ai te āhua o ngā momo kōrero Māori ake nei, ahakoa te Kaupapa. 	
He hononga o tēnei mahi ki NCEA
Te Reo Māori Taumata 3 Ā-roto
AS 90543 putanga 2 Kōrero i te reo o te ao whānui 
6 whiwhinga

Hei Mahi 6: Mō ngā manu me te tā moko
E hāngai ana ki ēnei whārangi: 10, 24 o Te Wharekura 87. Ko te mahi nei ko te kapo i te kōrero e pā ana ki ētahi tino manu hei awenga mō te tā i te moko kanohi. Ko ngā manu hei whakatauira i te mahi tā moko i te kanohi: ko pekapeka ki te rae, ko kiwi ki ngā pāpāringa, ko kākā ki te ihu, ā, ko rūrū ki te kauwae.
Ka tirohia ngā pikitia o ngā momo manu hei whakaarotanga mō te tā i tētahi tauira tā moko kanohi. 
Pekapeka

Department of Conservation
Reference: 10029501
Photograph by J. L. Kendrick
www.teara.govt.nz
Kiwi 

Department of Conservation
Reference: 10055860
Photograph by Tui De Roy
www.teara.govt.nz
Kākā 

Photo by Stephen Jaquiery. 
This image is protected by copyright law
All rights reserved © Otago Daily Times Online 200
Rūrū

Dick Veitch, Crown Copyright
DoC 2004
Kia whakamātautauhia e ngā ākonga ki runga pepa anō ētahi tauira tā moko, kātahi ka huri ki te pepa tauira i te kanohi kei te whārangi e heke. 
He tātanga tēnei o te moko i te kanohi o Te Pēhi Kupe e whakaatu ana i ngā mahi ā- uhi ā-Uetonga. 

Tā Te Pēhi tuhinga i tana tā moko
Tirohia te paetukutuku e kīia nei ko Te Rauparahā http://www.tki.org.nz/r/maori/te_rauparaha/index_e.php 

Ināianei, tāngia ki te kanohi kei raro iho nei (ki tētahi pepa kē atu rānei) tētahi tauira tā moko me ngā āhuatanga o ngā momo manu i kōrerohia ake nei.
Ngā Toi i roto i Te Marautanga o Aotearoa
Tēpū	
Marautanga 	Ngā Toi 	
Taumata 	5 	
Ariā Matua
Mā te raweke i ngā rawa huhua o te ao tangata me te ao Māori, ka tū māia ki te whai wheako toi.	
Toi Ataata 	Ka tūhura, ka whakawhanake, ka whai mōhiotanga, ka whai māramatanga: ki ngā tūāhua whakaawe.. 	
He hononga o tēnei mahi ki NCEA
Ngā Toi (Practical Art) Taumata 1 Ā-roto
US 9049 putanga 3 Develop basic drawing methods and skills 4 whiwhinga

Hei Mahi 7: Mō ngā kupu hou
Kia mutu te rapu whakamāramatanga mō ngā kupu hou, ka tākaro Whakaari Ngū ngā ākonga. Ka tū atu, ka tū mai rātou ki te whakaari ngū atu i ngā kupu hou.
Ka mahi ā-rōpū ngā ākonga ki te rapu i ngā kupu hou nō roto i te kōrero i tuhia e Tūpoutahi Kaipara-Winitana, arā, He karakia ki a Tāne (whārangi 4 -12) o Te Wharekura 87. He kupu ēnei ehara i ngā ingoa huhua mō Tāne. Ka whakaritea mā tēnei rōpū ngā kupu hou i tēnei whārangi e rapu, mā tērā rōpū ngā kupu hou i tērā whārangi e rapu, ā, haere tonu ana kia kapia te kōrero katoa e ngā rōpū katoa.
Ka tuhia e tēnā rōpū, e tēnā rōpū tana rārangi kupu hou ki runga kāri. Ka rapu i ngā whakamāramatanga mō ia kupu mai i ngā papakupu, ka tuhia ki tērā atu taha o te kāri. 
Ka akoako tahi, ā, ki roto tonu i ngā rōpū ka kohia ngā kāri, ka tū mai tētahi ki te tiki i tētahi kāri engari kia kaua ia e whakaatu ki te rōpū. Ko tāna mahi kē, he whakaari ngū atu ki te rōpū te kupu kei te kāri. Ka ngana te rōpū ki te raparapa i te kupu kei te whakaaringia. Ki te tika tētahi, ka riro māna te wā whakaari i tētahi atu kupu hou ki te rōpū. Ka mahi anō mō te kōrero Ngā Matatini o Tāne nā Kua Ranea Aperehama i tuhi, (whārangi 13-31). Ka tukuna kia akohia e te karaehe katoa ngā kupu hou katoa, ā, ka tākaro anō te kēmu me te katoa o ngā ākonga.
He Kupu Taka
whakaari ngū 	charades 	
whakaari ngū atu 	mime 	
raparapa 	to guess 	
 
Te Marautanga o Aotearoa
Marautanga 	Te Reo Māori 	
Taumata 	5 	
Ngā Āhuatanga o te Ākonga
Ka whakapuaki i ngā momo reo mō ngā horopaki ōkawa, ōpaki hoki. Ka haere tonu te whakapārekareka i te rere o te reo ki ngā āhuatanga Māori ake nei. He whaihua, he mārama āna tuhinga i ngā momo tuhinga huhua noa.	
Aheinga Reo	Ka tutuki te whānuitanga o ngā āheinga reo i roto i te wairua ngahau me te hiahia ki te whakawhitiwhiti whakaaro. 	
ā-Tinana
(mātakitaki/whakaatu)	1. Ka mārama ki te reo ā-tinana i ngā horopaki huhua, ahakoa ōpaki, ōkawa rānei.
2. Ka whakamahi i ngā wāhanga o te tinana hei whakawhitiwhiti whakaaro, kare ā-roto.	
Rautaki Reo 	Ka whakamahi rautaki reo, ā, ka taea te whakamārama ngā huarahi kua whāia hei whakatutuki i tāna i whakaputa ai, i rongo ai. 	
ā-Tinana 	3. Ka hāngai te reo ā-waha me te reo ā-tinana ki te kaupapa. 	
He hononga o tēnei mahi ki NCEA
Te Reo Rangatira Taumata 1 Ā-roto
AS 90805 putanga 1 Mātakitaki i te reo ataata 3 whiwhinga 

Hei Mahi 8: Mō ngā kete o te wānanga
E hāngai ana ki ēnei whārangi: 11, 21-23 o Te Wharekura 87 ētahi korero mō tā Tāne te wānanga i piki ki te Toi o ngā Rangi ki te tiki i ngā kete e toru o te mātauranga – ko te kete tuauri, ko te kete tuatea me te kete aronui. 
Ka ako i te karakia a Tāne ki raro iho nei. E taea e te kaiako ngā kupu te whakatā hei kitenga mā ngā ākonga. Ka tuhi rānei te karakia ki te papatuhituhi, ā, kia mau ia rārangi, ka ūkuia taua rārangi, tae noa ki te wā kua mau-ā-hinengaro te karakia nei.
Kātahi ka kape i ngā kupu Māori me ngā kupu Pākehā o te karakia nei - kia kotahi te kape mā ia rōpū tokowhā ngā tāngata. Tapahia ngā kupu rārangi mā rārangi, ā, raua atu ki ētahi kōpaki. Hoatu tētahi kōpaki ki ia rōpū kia whakatakoto tika ai ngā kupu pākehā ki te taha o ia rārangi kupu Māori. (Kei te wāhanga 'Hei tautoko i te pouako, tētahi whakapākehātanga o te karakia nei.)
Tēnei au, tēnei au, 
Te hōkai nei i taku tapuwae 
Ko te hōkai-nuku ko te hōkai-rangi 
Ko te hōkai nā tō tipuna a Tāne-nui-a-Rangi 
I pikitia ai ki te Rangi-tūhāhā ki Tihi-i-manono 
I rokohina atu rā ko Io-Matua-Kore anake 
I riro iho ai ngā kete o te wānanga 
Ko te Kete Tūāuri,
Ko te Kete Tūātea,
Ko te Kete Aronui
Ka tiritiria, ka poupoua ki a Papa-tū-ā-nuku
|Ka puta te ira-tangata 
Ki te whai-ao 
Ki te ao-mārama, 
Tīhei mauri ora!
Ka mutu ngā mahi ki runga ake nei, tērā pea ka tīkina he karakia nō te rohe o ngā ākonga. Whaia ngā tapuwae o te mahi 8 nei.
Te Reo Māori i roto i Te Marautanga o Aotearoa
Marautanga 	Te Reo Māori 	
Taumata 	5 	
Ngā Āhuatanga o te Ākonga
Ka whakapuaki i ngā momo reo mō ngā horopaki ōkawa, ōpaki hoki. Ka haere tonu te whakapārekareka i te rere o te reo ki ngā āhuatanga Māori ake nei. He whaihua, he mārama āna tuhinga i ngā momo tuhinga huhua noa.	
Rautaki Reo 	Ka whakamahi rautaki reo, ā, ka taea te whakamārama ngā huarahi kua whāia hei whakatutuki i tāna i whakaputa ai, i rongo ai. 	
ā-Waha 	4. Ka whakarite, ka whakamārama i tētahi kaupapa kia kitea ai te āhua o ngā momo kōrero Māori ake nei, ahakoa te kaupapa. 	
He hononga o tēnei mahi ki NCEA
Te Reo Māori Taumata 2 Ā-roto
AS 90449 putanga 2 – Whakarongo i te reo o tōna ao mōhio 
4 whiwhinga

Hei Mahi 9: Mō te oriori mā Tūteremoana
E hāngai ana te mahi whakarongo nei ki a Tāne te wānanga nō roto i te kōrero a Kua Rānea Aperehama i te whārangi 26 o Te Wharekura 87.
He horopaki mō te oriori nei:
I titoa e Tūhotoariki o Ngāi Tara te oriori nei mō tana irāmutu a Tūteremoana kia tohia ia ki ngā kaupapa matua mō tōna oranga. Kia tau pai ia ki tēnei ao hurihuri, kia pakari tana tū hei toa pakanga, ā, kia toa hoki ia ki te mahi kai hei oranga mā te iwi. Atu i ēnei, kia pupuri ia ki ngā akoranga a kui mā, a koro mā, ā, kia kaha ia ki te whakarongo me te aronui ki ngā kōrero tika o te whare wānanga.
Ka whakarongo ngā ākonga ki te oriori mō Tūteremoana e waiatatia ana hei huarahi e mau ai i a rātou ngā kupu nei. Ko tētahi wāhi i te Ipurangi e taea e te katoa te whakarongo atu ko http://maaori.com/whakapapa/ngakete3.htm. Ki te heke whakararo i te whārangi rā ka taea te reo o Tākuta Tāmati Reedy te rongo e waiata ana i ētahi o ngā kupu o te oriori nei. 
He wāhanga o te oriori mō Tūteremoana o Ngāi Tara
“Whakarongo mai e tama. Kotahi tonu te hiringa i kake ai a Tāne ki Tikitiki-o-rangi; ko te hiringa i te mahara. Ka kitea i reira ko Io-matua-te-kore anake. I a ia te Toi-ariki, te Toi-uru-tapu, te Toi-uru-rangi, te Toi-uru-roa; Ka whakaputa Tāne i a ia ki te waitohi nā Pūhao-rangi, nā Oho-mai-rangi, te wai whakaata nā Hine-kau-orohia; kauorohia ngā Rangi-tūhāhā. Ka karangatia Tāne ki te paepae tapu i a Rēhua i te hiku mutu o te rangi; ka turuturu i konei te Tawhito-rangi te Tawhito-ūēnuku, te Tawhito-atua; ka rawe Tāne i te hiringa-matua, i te hiringa-taketake ki te ao mārama; ka waiho hei ara mō te tini e whakarauika nei, e tama, e i!"
He whakaaro atu anō
I te wā i taukumekumetia i te Whare Paremata te pire kia mutu te patu tamariki i ngā marama kua taha ake nei, i tīkina atu e ētahi mema o te rōpū tōrangapū Māori te kōrero mō Tūteremoana hei tauira o tā te Māori poipoi i te tamaiti, hei tauira hoki kāore te tamaiti Māori i patua kinotia i ngā rā o mua. Kei te Ipurangi hoki ērā pepa ki te hiahia te pouako kia pānuitia e ngā ākonga.
Te Marautanga o Aotearoa
Marautanga 	Te Reo Māori 	
Taumata 	7 	
Ngā Āhuatanga o te Ākonga
Nā te whānui ake o te puna kupu ka kaha ake te tautoko, te whakawhitiwhiti māramatanga, te whakakotahi hei whakatau, hei whakaiti rānei. E whakamahi ana i ngā āhuatanga katoa o te reo me te tinana hei whakatau tika i ngā take, hei whakawhitiwhiti whakaaro, kare ā-roto me te mōhiohio. E takahuri ana i te reo mā te whakapārekareka, mā te kupu peha, mā te kupu huna.	
Āheinga Reo 	Ka tutuki te whānuitanga o ngā āheinga reo i roto i te wairua ngahau me te hiahia ki te whakawhitiwhiti whakaaro. 	
ā-Tinana 
(whakarongo/mātakitaki)	1. Ka mārama ki te reo ā-tinana i ngā horopaki huhua, ahakoa ōpaki, ōkawa rānei. 	
He hononga o tēnei mahi ki NCEA
Te Reo Māori Taumata 1 Ā-roto
AS 90131 Whakarongo i te reo o tōna ao 6 whiwhinga

Hei Tautoko i te Pouako
Kei raro nei he whakapākehātanga o te oriori mō Tūteremoana nō Ngāi Tara me tētahi whakapākehātanga mō te karakia Tēnei Au, Tēnei Au. Hei āwhina ēnei kia whakamārama atu ki ngā ākonga ngā kōrero mō ēnei tuhinga e rua. 
Oriori mō Tūteremoana – Hei Mahi 9
"Listen O son. There was only one spiritual energy that transported Tane to the Uppermost realm; it was the spiritual power of the mind. Nought seen there but Io-the-parentless.Source of all authority, Source of all spiritual energy, Source of all heavenly origin, Source of all creation. Set free was Tane by the water ritual of the Awe-inspiring-realms and the
Awakening-from-celestial-sleep at mirrored waters of Hine-the-maid-of-the-smoothing-stone
Smoothed and a-glistening were the Bespaced Realms when Tane was summoned to the sacred beam in the presence of Rehua at the tail end of the realms; distilled then was the Ancient-knowledge of the upper realms, Ancient-knowledge of the rainbow,and the Ancient-knowledge of the spiritual powers. Provided then was Tane with the power of the Parent with the spiritual energy for the World of Light; Left as a pathway for the myriads who come and go, O son, ah me!"
He whakapākehatanga mō te karakia Tēnei au, tēnei au - Hei Mahi 8.
Here am I, here am I, here am I swiftly moving by
the power of my karakia for swift movement
Swiftly moving over the earth, Swiftly moving through the heavens
the swift movement of your ancestor Tane-nui-a-rangi
who climbed up to the isolated realms, to the summit of Manono
and there found, Io-the-Parentless alone
He brought back down, the Baskets of Knowledge
the Basket called Tuauri, the Basket called Tuatea, the Basket called Aronui.
Portioned out, planted in Mother Earth, the life principle of humankind
comes forth into the dawn, into the world of light. I sneeze, there is life!
Kua tangohia ēnei whakapākēhātanga i te whārangi Ipurangi - Tāne te Wānanga
http://maaori.com/whakapapa/ngakete3.htm

Hei Rauemi
http://maaori.com/whakapapa/ngakete3.htm
He whārangi Ipurangi e rongo ai te oriori mō Tūteremoana nō Ngāi Tara e kōrerotia ana e Dr. Tāmati Reedy.
http://www.teapot.orconhosting.net.nz/maori_star_names.html
Mō ngā ingoa o ngā whetū i roto i te reo Māori me te reo Pākehā.
Ko ētahi atu putanga o Te Wharekura hei rauemi tautoko.
http://www.tki.org.nz/r/maori/wharekura/whare35_m.php
Kei Te Wharekura 35 tētahi kōrero anō mō Matariki me te rotarota
“Ka Tahi Tī, Ka Rua Tī.” 
http://www.tki.org.nz/r/maori/wharekura/whare41_st2_e.php
Mō te tīmatanga o te ao me te pakanga o ngā atua Māori.
http://www.tki.org.nz/r/maori/wharekura/whare51_m.php
He putanga o Te Wharekura e pā ana ki te moko me ōna āhuatanga.
Best, E. The Astronomical Knowledge of the Maori, Genuine and Empirical
Dominion Museum, Wellington. pg 31 Star names
Best, Elsdon - Games and Pastimes of the Maori – ISBN: 0909010315 – Te Papa Press - 1976 (first published 1925).